ອິຣ່ານທົດລອງ ລູກສອນໄຟ ທ່ີຍິງໄດ້ໃນໄລຍະໄກ ກ່ອນການເຈຣະຈານີວເຄລັຍ
ຂ່າວອື່ນໆ: ນາຍົກຣັຖມຸນຕີ ເຢຣະມັນ ອ້າງເອົາໄຊຊະນະ ໃນການເລືອກຕັ້ງສະພາແຫ່ງຊາດ; ລາວຮຽກຮ້ອງປະເທດສະ ມາຊິກຮ່ວມກັນດຳເນີນການປະຕິຮູບອົງການສະຫະປະຊາ
ອິຣ່ານກ່າວວ່າ ຕົນໄດ້ທຳການທົດລອງຍິງຢ່າງສຳເຣັດຜົນ ລູກສອນໄຟທ່ີຍິງໄດ້ໃນໄລຍະໄກ 2 ລຸູກ ທ່ີບັນດານັກວິເຄາະດ້ານປ້ອງກັນປະເທດກ່າວວ່າ ສາມາດຍິງໄປຮອດອີສຣາແອນແລະພາກໃຕ້ຂອງຢູໂຣບ ໄດ້ນັ້ນ ໂທຣພາບອິຣ່ານໄດ້ຖ່າຍທອດຮູບພາບໃນວັນຈັນມື້ນີ້ ທີ່ສະແດງໃຫ້ເຫັນລູກສອນໄຟຊະນິດທີ່ຍິງຈາກພາກພື້ນດິນໃສ່ພື້ນດິນ ພຸ່ງຂຶ້ນຈາກເຂດທະເລຊາຍແຫ່ງນຶ່ງ ທ່ີປົກຄຸມດ້ວຍຂີ້ຝຸ່ນນັ້ນ ທ່ານ Javier Solana ຫົວໜ້າຝ່າຍນະໂຍບາຍຕ່າງປະເທດຂອງສະຫະພາບ ໄດ້ສະແດງຄວາມເປັນຫ່ວງອອກມາໃນວັນຈັນມື້ນີ້ ກ່ຽວກັບການຍິງທົດລອງດັ່ງກ່າວ ຊື່ງເປັນພາກສ່ວນນື່ງຂອງການຊ້ອມລົບ ທີ່ມີເປົ້າໝາຍ ເພື່ອສະແດງໃຫ້ເຫັນເຖິງແສນຍານຸພາບທາງທະຫານຂອງອິຣ່ານ ພວກນັກວິເຄາະດ້ານປ້ອງກັນປະເທດຝ່າຍຕາເວັນຕົກບາງຄົນເຊື່ອວ່າ ຢ່າງນ້ອຍລູກສອນໄຟລູກນຶ່ງທີ່ອິຣ່ານທົດລອງຍິງນັ້ນ ສາມາດບັນຈຸຫົວລະເບີດນີວເຄລັຍໄດ້ ສະຫະຣັດແລະພວກປະເທດມະຫາອຳນາດອື່ນໆ ຈະຊຸກຍູ້ໃຫ້ອິຣ່ານເປີດເຜີຍການເຄື່ອນໄຫວທາງດ້ານນີວເຄລັຍຕ່າງໆຂອງຕົນໃຫ້ຮູ້ໂດຍເຕັມ ທ່ີກອງປະຊຸມເຈລະຈາທ່ີນະຄອນ Geneva ໃນວັນພະຫັດສັບປະດານີ້ ທ່ານນາງ Hillary Clinton ຣັຖມຸນຕີການຕ່າງປະເທດສະຫະຣັດກ່າວໃນວັນອາທິດວານນີ້ວ່າ ຈະມີການລົງໂທດຕໍ່ອິຣ່ານຢ່າງເຂັ້ມງວດ ຖ້າການເຈລະຈາດັ່ງກ່າວປະສົບກັບຄວາມລົ້ມແຫລວ ນາຍົກຣັຖມຸນຕີ Angela Merkel ແຫ່ງເຢຣະມັນກຳລັງອ້າງເອົາໄຊ ຊະນະ ຫລັງຈາກການສຳຫລວງຫາງສຽງຜູ້ຄົນທ່ີຫາກໍອອກມາຈາກໜ່ວຍປ່ອນບັດ ສະແດງວ່າພັກ Christian Democrats ຂອງທ່ານນາງ ແລະພັກນິຍົມທຸຣະກິດ ທີ່ເປັນພາຄີໃໝ່ໃນຣັຖບານປະສົມຂອງທ່ານນາງໄດ້ຮັບຄະແນນສຽງຢ່າງຫລວງຫລາຍໃນການເລືອກຕັ້ງສະພາແຫ່ງຊາດ ໃນວັນອາທິດວານນີ້ ທ່ານນາງ Merkel ກ່າວຕໍ່ບັນດາພວກສນັບສນຸນທ່ານນາງທີ່ພາກັນຮ້ອງໂຮຢ່າງຟົດຟື້ນວ່າ ທ່ານນາງຢາກເຫັນທ່ານນາງເອງເປັນນາຍົກຣັຖມຸນຕີຂອງຄົນເຢຣະມັນທັງໝົດ ເພື່ອວ່າສະພາບການຈະສາມາດດີຂຶ້ນໄດ້ ແຕ່ທ່ານນາງກ່າວຕື່ມວ່າ ຣັຖບານໃໝ່ຂອງທ່ານນາງຈະປະເຊີນກັບວຽກງານທ່ີຫຍຸ້ງຍາກຂວາງໜ້າຢູ່ ໂທຣະພາບ 2 ຊ່ອງຂອງເຢຣະມັນທຳນາຍວ່າ ພັກ Christian Democrats ແລະ ພັກ Free Democrats ທີ່ທ່ານນາງ Merkel ເລືອກໃຫ້ມາຮ່ວມໃນຄນະຣັຖບານໃໝ່ນັ້ນ ຈະໄດ້ຮັບສຽງສນັບສນຸນ 48 ເປີເຊັນ ໃນຄະແນນສຽງທັງໝົດ ພາຄີໃນຄນະຣັຖບານປະສົມໃນປັດຈຸບັນ ພັກສັງຄົມປະຊາທິປັດຫລື Social Democrats ອຽງຊ້າຍ ຄາດວ່າຈະໄດ້ຮັບສຽງສນັບສນຸນ 23 ເປີເຊັນ ອັນເປັນສຽງສນັບສນຸນທ່ີຕ່ຳທ່ີສຸດ ນັບແຕ່ສົງຄາມໂລກຄັ້ງທີ ສອງຍຸດຕິລົງ ເມື່ອວັນເສົາ ວັນທີ 26 ກັນຍາ ຜ່ານມານີ້ ທ່ານທອງລຸນ ສີສຸລິດ ຮອງ ນາຍົກຣັຖມຸນຕີ ແລະຣັຖມຸນຕີການຕ່າງປະເທດລາວ ໄດ້ຂຶ້ນກ່າວຄຳປາໄສ ຕໍ່ກອງປະຊຸມປະຈຳປີ ທ່ີ64 ຂອງສະມັດຊາໃຫຍ່ສະຫະປະຊາຊາດ ຊຶ່ງທ່ານໄດ້ເຣີມຕົ້ນດ້ວຍການຮຽກຮ້ອງໃຫ້ບັນດາ ປະເທດ ສະມາຊິກຂອງອົງການສະຫະປະຊາຊາດ ຮ່ວມກັນດຳເນີນຂະບວນການປະຕິຮູບ ເພື່ອເຮັດໃຫ້ອົງການນີ້ ມີລັກສະນະກວ້າງຂວາງ ມີຄວາມໂປ່ງໃສຮອບດ້ານ ແລະມີຄວາມກ້ຳເກິ່ງຫລາຍຂຶ້ນ ທັງມີ ປະຊາທິປະໄຕ ສອດຄ່ອງ ກັບກົດບັດຂອງຕົນ ທ່ານທອງລຸນ ກ່າວວ່າ ປະເທດຂອງທ່ານ ສະໜັບສະໜຸນ ແລະພ້ອມແລ້ວ ທ່ີຈະ ເຂົ້າຮ່ວມ ຢ່າງແຂງຂັນໃນຂະບວນການປະຕິຮູບນັ້ນ ນອກນັ້ນທ່ານຣັຖມຸນຕີການຕ່າງປະເທດລາວ ຍັງໄດ້ກ່າວເຖິງບັນຫາອັນເຄັ່ງຮ້ອນຕ່າງໆ ທ່ີປະເຊີນໜ້າປະຊາຄົມໂລກ ຢູ່ໃນເວລານີ້ ເປັນຕົ້ນວ່າ ບັນຫາ ການແຜ່ຜາຍອາວຸດ ນີວເຄລັຍ ຕະຫລອດທັງບັນຫາລະເບີດທ່ີຍັງບໍ່ທັນແຕກ ທ່ີຍັງສືບຕໍ່ ຄຸກຄາມ ປະເທດຂອງທ່ານ ທ່ານພັນກິມູນ ເລຂາທິການໃຫຍ່ສະຫະປະຊາຊາດ ໄດ້ພົບປະກັບເຈົ້າ ໜ້າທ່ີຂັ້ນອາວຸໂສເກົາຫລີເໜືອທ້ານນຶ່ງ ແລະຮຽກຮ້ອງໃຫ້ຣັຖບານກຸງ ພຽງຢ້າງ ຟື້ນການເຈຣະຈາ6 ຝ່າຍຄືນກ່ຽວກັບການທັບມ້າງໂຄງການຜລິດອາວຸດນີວເຄລັຍຂອງເກົາຫລີເໜືອນັ້ນ ຖະແຫລງການຂອງສະຫະປະຊາຊາດສະບັບນຶ່ງກ່າວວ່າ ທ່ານພັນກິມູນໄດ້ພົບປະກັບທ່ານ Park Gil Yon ຮອງຣັຖມຸນຕີຕ່າງປະເທດ ເກົາຫລີເໜືອໃນວັນອາທິດວານນີ້ທ່ີນະຄອນນີວຢອກ ຊຶ່ງທ່ານພັນກິມູນໄດ້ຊັກຊວນເກົາຫລີເໜືອໃຫ້ປະຕິບັດຕາມສັນຍານຕ່າງໆທີ່ຕົນໃຫ້ໄປ ໃນຫວ່າງໄວໆຜ່ານມານີ້ທ່ີວ່າຕົນຢາກເຣີ່ມການເຈຣະຈາກັນຄືນອີກກັບ ສະຫະຣັດ ເກົາຫລີໃຕ້ ຈີນ ຍີ່ປຸ່ນແລະຣັດເຊັຍນັ້ນ ໃນຕົ້ນເດືອນນີ້ ອົງການຂ່າວທາງການຂອງຈີນລາຍງານຂ່າວວ່າ ທ່ານ ກິມຢອງອີລ ຜູ້ນຳເກົາຫລີເໜືອ ໄດ້ກ່າວຕໍ່ເຈົ້າໜ້າທ່ີຈີນທ່ານນຶ່ງທ່ີທຳການຢ້ຽມຢາມເກົາຫລີເໜືອວ່າ ທ່ານມີຄວາມເຕັມໃຈທ່ີຈະເຂົ້າຮ່ວມທັງ ໃນການເຈຣະຈາສອງຝ່າຍ ແລະຫລາຍຝ່າຍກ່ຽວກັບໂຄງການນີວເຄລັຍຂອງເກົາຫລີເໜືອທ່ີເປັນບັນຫາໂຕ້ແຍ່ງກັນນັ້ນ